<classify> Wakati Yanga wakicheza leo, Azam kesho itakuwa ugenini kwenye uwanja wa Nangwanda Sijaona wakikaribishwa na Ndanda FC. Vinara hao wako hatarini kushushwa kama pengine Mtibwa Sugar au Simba zenye pointi 15 kila moja zikishinda kwenye michezo yao na kisha Azam ikapoteza kesho itakuwa kwenye wakati mgumu.Mtibwa Sugar itashuka uwanjani kesho kwenye Uwanja wa Karume Dar es Salaam wakikaribishwa na maafande wa JKT Ruvu. Yanga inaongoza ligi ikiwa na pointi 16 sawa na Azam yenye pointi kama hizo, isipokuwa Yanga ina uwiano mzuri wa mabao ya kufunga na kufungwa.Hata Yanga nayo haipo salama sana kama itapoteza leo au kutoka sare kisha Simba au Mtibwa mojawapo ikashinda itakuwa inaweza ikaachia usukani wa ligi hiyo. Yanga inakutana na Toto Africans inayoshika nafasi ya nane ikiwa na pointi 10.Timu hiyo iliyopanda msimu huu itakutana na mabingwa hao watetezi katika mchezo huo wa kwanza ikijihakikishia kushinda na kujiweka pazuri. Toto Africans yenye udugu wa kihistoria na Yanga kiasi cha wadau wa soka kuwaita ni Toto la Yanga sio timu ya kudharau, inaweza kufanya lolote kama Yanga watacheza kwa kuchukulia ni timu ndogo. Ushindi unahitajika kwa timu zote mbili ili Yanga iendelee kuongoza, lakini pia kwa Toto Africans kujiweza pazuri zaidi.Mchezo mwingine ni kati ya Stand United dhidi ya Majimaji ya Songea utakaochezwa kwenye Uwanja wa Kambarage, Shinyanga. Stand United walianza vibaya msimu lakini kadiri siku zinavyokwenda wameonesha dira ya kufanya vizuri.Timu hii inashika nafasi ya tano ikiwa na pointi 12 baada ya kushinda michezo minne kati ya saba waliyocheza. Timu wanayokutana nayo Majimaji pia imejitahidi kwa kiasi kwani inashika nafasi ya tisa ikiwa na pointi 10.Timu zote zinahitaji ushindi kujiweka katika nafasi nzuri. Pia, Coastal Union itakuwa mgeni wa Kagera Sugar kwenye uwanja wa Mkwakwani Tanga, ambapo timu zote mbili haziko salama kutokana na matokeo yao yaliyopita.Zote zina hasira ya kutoka kufungwa michezo iliyopita ambapo Kagera ilifungwa mabao 2-0 na Mgambo na Coastal imetoka kufungwa na Mtibwa Sugar bao 1-0. Wakati Coastal ikishika nafasi ya 15 ikiwa na pointi tatu, Kagera Sugar inashika nafasi ya 12 ikiwa na pointi tano.  <topic>: MICHEZO 